钦定古今图书集成/明伦汇编/官常典/第412卷 > 隋
## 钦定古今图书集成/明伦汇编/官常典/第412卷 > 隋

隋置太史曹令、丞，隶于秘书省按《隋书百官志》，“高祖既受命，改周之六官，其所制名，
多依前代之法。置秘书省，领著作、太史二曹。太史曹
置令丞各二人，司历二人，监候四人。其历天文、漏刻、
视祲，各有博士及生员。”太史令为从七品，太史局
丞为正九品，太史监候、太史司历为从九品。按《天
文志》，“高祖平陈，得善天官”者，周坟为太史令，坟博考
经书，勤于教习，自此太史观生始能识《天官》。

### 炀帝大业三年改太史局为监后又以监为令而诸员亦各有增减

按《隋书炀帝本纪》，不载。　按《百官志》：“焬帝即位，多所
改革。三年定令，改太史局为监，进令阶为从五品，又
减丞为一人，置司辰师八人，增置监候为十人。其后
又改监、少监为令、少令。”

炀帝大业　年，遣宫人就太史局教以星气。

按《隋书炀帝本纪》。不载　按《天文志》。“炀帝遣宫人四
十人。就太史局别诏袁充。教以星气。业成者进内。以
参占验。”